Þingskjal nr. 9

Tillaga menntanefndar.

10. þing Samiðnar lýsir yfir miklum áhyggjum af aðgengi til menntunar í iðnaðarstörfum. Á sama tíma og mikil vöntun er á iðnaðarmönnum er miklum fjölda ungmenna vísað frá skólum eða í aðra menntun.

Þingið hvetur stjórnvöld til að leita allra leiða við að gera skólum kleift að taka þá nemendur inn sem sækja um iðnnám í haust. Samfélagið þarf nauðsynlega á þessu fólki að halda. Í mörgum tilfellum er um að ræða fólk með aðra menntun sem nýtist í iðnnám og / eða starfsreynslu sem nýtist í iðnnámi.

Auka þarf aðgengi með margvíslegum námsleiðum og sveigjanleika svo sem kvöldnámi, dreifnámi, lotunámi og fjarnámi.

Einnig þurfa skólar að tileinka sér tækninýjungar við kennslu til að geta komið til móts við þarfir nemenda.

Gera þarf nemendum kleift að stunda nám frá sinni heimabyggð, hvar sem hún er.

Þjóð sem ekki getur verið sjálfbært um menntað fólk er illa stödd.

Byggja þarf nýjan starfsmenntaskóla á höfuðborgarsvæðinu með góðar almenningssamgöngur.

Þingið lýsir sig reiðubúið til samstarfs um að gera greiningu á núverandi þörf fyrir iðnmenntað fólk og hver framtíðarþörf er.